Neeland (Engelschopp)

Neeland () is en Dörp in de Gemeen Engelschopp (Samtgemeen Olendörp-Himmelpoorten) in’n Landkreis Stood, Neddersassen.

 Geografie 

Dat Dörp liggt in de Masch von de Oost. Dat Water ut dat Rebeed warrt över Gravens un Fleten na’n Borgbeekkanaal hen afföhrt.

De Naveröörd sünd Hüll in’n Noorden, Theisbrüggermoor un Drochtersermoor in Noordoosten, Engelschopp in Oosten, Waterkroog, Borg un Seemoor in’n Süüdoosten, Bredenwisch un Host in’n Süden, Wisch in’n Süüdwesten, Lüttwöhrn in’n Westen (de letzten beiden op de anner Sied Oost) un Grootweurn in’n Noordwesten.

De Deel von Neeland in’n Noorden warrt ok Hoorn nöömt un de Deel in’n Süden Vörwark.

 Historie 

Neeland is wohrschienlich bi de Hollerkolonisatschoon grünnt worrn. De Oort kummt 1337 tooerst in de Oorkunnen vör, in dat Stoder Stadtbook in en Koopverdrag.

Fröher harr de Oort maal twee Windmöhlen, de vondaag aver nich mehr staht.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Grootweurn in’n Kanton Oosten höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Oosten in’n Kanton Himmelpoorten.

Vör 1852 weer dat Dörp in’n Kloosterbezirk Himmelpoorten von dat Amt Himmelpoorten un is denn na dat Amt Oosten wesselt. 1885 is de Oort denn Deel von’n Kreis Neehuus worrn, 1932 aver na’n Kreis Stood wesselt. An’n 1. Juli 1972 is Neeland mit de Gemeenreform in Neddersassen Deel von de Gemeen Engelschopp worrn.

 Inwahnertall 

 Religion 

Neeland is evangeelsch-luthersch präägt un höört to dat Kaspel von de Marienkark in Grootweurn.

För de Kathoolschen is de Hillig-Geist-Kark in Stood tostännig.

 Kultur 

 Verenen 

De Schützenvereen Neeland is 1928 grünnt worrn.

 Weertschop un Infrastruktur 

De Oort hett en egene Freewillige Füürwehr.

 Verkehr 

Neeland liggt an de Landsstraat 113, de in’n Süden över Bredenwisch un in Himmelpoorten an de Bundsstraat 73 ran löppt. In’n Noordwesten geiht de L 113 över Grootweurn un Rönndiek in Olendörp an de B 495 ran. In’n Oosten geiht de Kreisstraat 42 na Engelschopp, Waterkroog un Borg. De direkte Verkehr na Westen to is dör de Oost afsperrt.

De nächste Autobahn is de Autobahn 26 (Afsnidd Stood–Hamborg). De Opfohrt 2 Stood-Süüd liggt so 22 Kilometer in’n Süüdoosten von Neeland an de B 73.

De nächste Bahnhoff is de Bahnhoff Himmelpoorten an de Nedderelvbahn von Cuxhoben na Hamborg, wat so bi söss Kilometer weg is.

 Literatur 

 Heinrich Winter: Engelschoffer Chronik. Leben in einer Holländersiedlung. Kreisspoorkass Stood, Stood 2004
 Henry Jungclaus: Neuland. Einst Elbestrand jetzt neues Land. Ein Dorf erinnert sich. Neeland 2007

 Footnoten 

Kategorie:Oort
Kategorie:Landkreis Stood